Vrou op Noordwes-kleinhoewe oorval | Maroela Media
Vrou op Noordwes-kleinhoewe oorval
'n 57-jarige vrou is Donderdagoggend op 'n kleinhoewe in die Bokfontein-area buite Brits in Noordwes deur gewapende rowers oorval.
Sers. Kelebogile Moleko, polisiewoordvoerder, het aan Maroela Media gesê die voorval het omstreeks 06:30 gebeur. Die vrou, wie se naam nie in hierdie stadium bekendgemaak kan word nie, het in haar motor geklim toe sy deur vier verdagtes oorval is. "Die verdagtes het haar met 'n mes gedreig en aangehou. Twee het in die huis ingehardloop, terwyl die ander twee buite gebly het," het sy gesê.
Volgens Moleko het die verdagtes die kluis se sleutels geëis voordat hulle met televisiestelle, selfone, rekenaartoerusting en juwele op die vlug geslaan het. Die vrou is nie tydens die voorval beseer nie.
"'n Saak van huisbraak word ondersoek. Geen verdagtes is nog in hegtenis geneem nie," het Moleko gesê.